**Tanítási gyakorlatok szakpáros osztatlan nappali közismereti képzésben**

A gyakorlatleírás készült a tanári felkészítés közös követelményeiről és az egyes tanárszakok képzési és kimeneti követelményeiről szóló 8/2013. (I. 30.) EMMI rendelet és a PTE TVSZ 12. A melléklet alapján.

Az 5-9. félévben 12 kredit értékben a képzéssel párhuzamosan, iskolában végzett tanítási gyakorlatok a szakmódszertani szakterületek támogatásával:

1. Csoportos szaktárgyi tanítási gyakorlat 1-2.
2. Társas szaktárgyi tanítási gyakorlat 1-2.
3. Önálló szaktárgyi tanítási gyakorlat 1-2.

**1. Csoportos szaktárgyi tanítási gyakorlat 1-2.**

5. félév,1-1 kredit

**Előtanulmányi feltételek**: *Pályaismereti és pályaszocializációs gyakorlatok teljesítése*

Bemeneti elvárások: A hallgatói legyen tisztában

* a pedagógiai alapfogalmakkal,
* az óramegfigyelési szempontokkal,
* a hospitálási napló felépítésével,
* a tanóra típusaival, a tanóra felépítésével,
* a tanári kérdések típusaival, az adott szaktárgy szaknyelvének alapjaival,
* az adott intézménytípus jellegzetességeivel,
* a köznevelés és a szakképzés tartalmi szabályozóival.

**A gyakorlat célja** saját szakterülethez kapcsolódó tantárgyi órák megfigyelése, a megfigyelt tanórák elemzése, tovább gondolása, és szakmai visszajelzés megalkotása, a 8 tanári kompetenciát követő önfejlesztés támogatása, portfólió-dokumentumok elkészítési lehetőségével.

A gyakorlat során a hallgatók tapasztalatokat szereznek szaktárgyi órákon, különleges bánásmódot igénylő tanulókkal való szaktárgyi foglalkozásokon és a szakhoz kötődő tanórán kívüli tevékenységeken. A tanítási gyakorlat során a hallgatók szakonként 4-5 óra szaktárgyi csoportos hospitáláson vesznek részt. A vezetőtanár irányítása alapján, a tanórákon az alábbi szempontok közül néhányra fókuszálva figyelik meg a tanítási-tanulási folyamatot:

* a tanóra felépítése,
* módszerek, munkaformák,
* a tanulói tevékenységek,
* a tanári kérdéskultúra,
* a táblai vázlat,
* a motiválás eszközei,
* a differenciálás eszközei,
* az értékelés módszerei,
* a tanulás támogatásának módszerei.

A hallgatók megállapításaikat hospitálási naplóban rögzítik. A megfigyelt tanórákat csoportos óramegbeszélés, elemzés követi. A hallgatók a megfigyelt tanórákat tovább gondolják, annak alternatív megvalósítására tesznek javaslatot. A gyakorlat részét képezik otthoni egyéni feladatok is:

* a Nemzeti alaptanterv tanulmányozása,
* a kerettanterv és az iskola helyi tantervének tanulmányozása,
* a nyomtatott és elektronikus tankönyvek elemzése.

A gyakorlat során a hallgató Pedagógiai naplót készít, melynek részei a hospitálási naplók, valamint azok alapján összeállított visszajelzések, reflexiók, javaslatok, a tankönyvek elemzése.

A gyakorlat során minden hallgatónak kötelezően rész kell vennie valamilyen formában – a 2011. évi CXC. törvény 4. §-a szerint meghatározott - kiemelt figyelmet igénylő (különleges bánásmódot igénylő és hátrányos és halmozottan hátrányos helyzetű) gyermekkel, tanulóval való foglalkozáson.

**A számonkérés módja**: gyakorlati jegy

**A gyakorlat során az alábbi produktumok elkészítése elvárt:**

Hospitálási napló vezetése, a megfigyelt tanórák elemzése, a megfigyelt órák alternatív megvalósításának tervezése, mindezek alapján Pedagógiai napló összeállítása.

**A teljesítmény értékelési módszerei:**

A csoportos szaktárgyi tanítási gyakorlat minősítését a vezetőtanár/mentortanár által adott érdemjegy adja. A vezetőtanár/mentortanár a hallgató teljesítményét a Pedagógiai napló alapján értékeli. Az értékelést a hallgató bevonásával végzi.

A hallgató a félév végén elektronikus kérdőívet tölt ki a vezetőtanár/mentortanár munkájáról a *Hallgatói értékelés elvárásai* alapján. A vezetőtanári/mentortanári munka hallgatói értékelése a gyakorlat teljesítésének a feltétele. Amikor lezárult a hallgatói munka értékelésének az időszaka a vezetőtanár/mentortanár részéről, ezt követően a hallgató is értékeli a vezetőtanár/mentortanár, szaktanár munkáját a *Vezető- és mentortanárok munkájának hallgatói értékelése* adatlap kitöltésével a Neptun tanulmányi rendszerben.

**2.Társas szaktárgyi tanítási gyakorlat 1-2. gyakorlat**

6-7. félév, 2-2 kredit

**Előtanulmányi feltételek**:Pályaismereti és pályaszocializációs gyakorlatok teljesítése, Csoportos szaktárgyi tanítási gyakorlat teljesítése, Szakmódszertan I. kurzus teljesítése.

Bemeneti elvárások:

A hallgatói legyen tisztában:

a Csoportos szaktárgyi gyakorlat bemeneti elvárásaival:

* a pedagógiai alapfogalmakkal,
* az óramegfigyelési szempontokkal,
* a hospitálási napló felépítésével,
* a tanóra típusaival, a tanóra felépítésével,
* a tanári kérdések típusaival, az adott szaktárgy szaknyelvének alapjaival,

Továbbá:

* a pedagógiai módszerekkel, munkaformákkal,
* a tanulói tevékenységekkel,
* a tanári kérdéskultúrával,
* a táblai vázlat tanulást támogató jelentőségével,
* a tanulók motiválásának módszereivel,
* a differenciálás módszertani megvalósításának lehetőségeivel,
* az értékelés módjaival,
* a tanulás támogatásának lehetőségeivel,
* az adott intézménytípus jellegzetességeivel,
* a köznevelés és a szakképzés tartalmi szabályozóival.

**A gyakorlat célja:**

Saját szakterülethez kapcsolódó tantárgyi órák csoportos megfigyelése.

* A megfigyelt tanórák elemzése, tovább gondolása, és szakmai visszajelzés megalkotása.
* Társas tanítás, mikrotanítás, tanórai részfeladatok ellátása.
* A 8 tanári kompetenciát követő önfejlesztés támogatása, szakdolgozati portfólió-dokumentumok elkészítési lehetőségével.

A hallgató lehetőség szerint egyik szakképzettségéből az 5.-8. évfolyamon, másik szakképzettségéből a 9.-12- évfolyamon végzi a gyakorlatot.

A tanítási gyakorlat gyakorlóiskolai vezetőtanár irányításával 2-4 fős csoportokban zajlik. A gyakorlat során a hallgatók szakonként 5 óra szaktárgyi, 2 óra tehetséggondozó, felzárkóztató foglalkozáson, szakkörön csoportos hospitáláson vesznek részt. Tapasztalatokat szereznek szaktárgyi órákon, különleges bánásmódot igénylő tanulókkal való szaktárgyi foglalkozásokon és a szakhoz kötődő tanórán kívüli tevékenységeken (versenyek, rendezvények, előkészítő foglakozások stb.). A vezetőtanár irányítása alapján, a tanórákon, foglalkozásokon az alábbi szempontok alapján figyelik meg a tanítási-tanulási folyamatot:

* a tanóra felépítése,
* módszerek, munkaformák,
* a tanulói tevékenységek,
* a tanári kérdéskultúra,
* a táblai vázlat,
* a motiválás eszközei,
* a differenciálás eszközei,
* az értékelés módszerei,
* a tanulás támogatásának módszerei.

Megállapításaikat hospitálási naplóban rögzítik. A megfigyelt tanórákat csoportos óramegbeszélés, elemzés követi. A hallgatók a megfigyelt tanórákat tovább gondolják, annak alternatív megvalósítására tesznek javaslatot.

A hallgatók legalább 5 alkalommal társas tanítást, mikrotanítást tartanak, pedagógiai részfeladatokat látnak el a tanórákon.

A gyakorlat részét képezik otthoni egyéni feladatok is:

Előzetes felkészülés:

* kompetenciatérkép készítése
* az előzetes elvárások megfogalmazása (elvárásesszé)
* a Nemzeti alaptanterv tanulmányozása,
* a kerettanterv és az iskola helyi tantervének tanulmányozása,
* a nyomtatott és elektronikus tankönyvek, munkafüzetek tanulmányozása, elemzése.

A gyakorlat során:

* szaktárgyi tanóra, foglalkozás differenciált megvalósításának tervezése,
* a tanóra valamely részéhez tanulást támogató nyomtatott vagy digitális tananyag, taneszköz készítése (párban, csoportosan),
* a tantárgy sajátságának megfelelő ellenőrző-értékelő eszköz készítése.

A gyakorlat során a hallgató Pedagógiai naplót készít, melynek részei a kompetenciatérkép, elvárásesszé, hospitálási naplók, valamint azok alapján összeállított visszajelzések, reflexiók, javaslatok, a tankönyvek elemzése, tervezési dokumentumok, a hallgató, illetve hallgatótársak által megtartott órarészletek (ön)reflektív elemzése tananyag, taneszköz, ellenőrző-értékelő eszköz.

A gyakorlat során minden hallgatónak kötelezően rész kell vennie valamilyen formában – a 2011. évi CXC. törvény 4. §-a szerint meghatározott - kiemelt figyelmet igénylő (különleges bánásmódot igénylő és hátrányos és halmozottan hátrányos helyzetű) gyermekkel, tanulóval való foglalkozáson.

**A számonkérés módja**: gyakorlati jegy

A gyakorlat során az alábbi produktumok elkészítése elvárt:

* Kompetenciatérkép, elvárásesszé belépéskor, korrigált kompetenciatérkép a gyakorlat befejezésekor.
* Hospitálási napló vezetése, a megfigyelt tanórák elemzése, a megfigyelt órák alternatív megvalósításának tervezése, tervezési dokumentumok, tanulást támogató tananyag, taneszköz, mindezek alapján Pedagógiai napló összeállítása.

**A teljesítmény értékelési módszerei:**

A társas szaktárgyi tanítási gyakorlat értékelése a Pedagógiai Napló felhasználásával kompetencia alapú értékelőlap alapján történik. A gyakorlati jegyet a vezetőtanár/mentortanár adja. Az értékelést a hallgató bevonásával végzi.

A hallgató a félév végén elektronikus kérdőívet tölt ki a vezetőtanár/mentortanár munkájáról a *Hallgatói értékelés elvárásai* alapján. A vezetőtanári/mentortanári munka hallgatói értékelése a gyakorlat teljesítésének a feltétele. Amikor lezárult a hallgatói munka értékelésének az időszaka a vezetőtanár/mentortanár részéről, ezt követően a hallgató is értékeli a vezetőtanár/mentortanár, szaktanár munkáját a *Vezető- és mentortanárok munkájának hallgatói értékelése* adatlap kitöltésével a Neptun tanulmányi rendszerben.

**3.Önálló szaktárgyi tanítási gyakorlat 1-2.**

8-9. félév, 3-3 kredit

**Előtanulmányi feltételek**: Pályaismereti és pályaszocializációs gyakorlatok teljesítése, Csoportos szaktárgyi tanítási gyakorlat teljesítése, Társas szaktárgyi tanítási gyakorlat teljesítése, Szakmódszertan I., II. III. IV. kurzus teljesítése.

**A gyakorlat célja**,

* Saját szakterülethez kapcsolódó tantárgyi órák csoportos megfigyelése.
* A megfigyelt tanórák elemzése, tovább gondolása, és szakmai visszajelzés megalkotása.
* Társas tanítás, mikrotanítás, tanórai részfeladatok ellátása.
* Tanítási órák önálló megtartása.
* A 8 tanári kompetenciát követő önfejlesztés támogatása, szakdolgozati portfólió-dokumentumok elkészítési lehetőségével.

A hallgató lehetőség szerint egyik szakképzettségéből az 5.-8. évfolyamon, másik szakképzettségéből a 9.-12- évfolyamon végzi a gyakorlatot.

A tanítási gyakorlat gyakorlóiskolai vezetőtanár irányításával 2-4 fős csoportokban zajlik. A gyakorlat során a hallgatók szakonként 5 órát hospitálnak egy-két tanulócsoportban a vezetőtanár és a hallgatótársak óráján. Megállapításaikat hospitálási naplóban rögzítik. A megfigyelt tanórákat csoportos óramegbeszélés, elemzés követi. A hallgatók a megfigyelt tanórákat tovább gondolják, annak alternatív megvalósítására tesznek javaslatot.

A szaktárgyhoz kapcsolódó tehetséggondozó, felzárkóztató vagy egyéb tanórán kívüli foglalkozáson, szakkörön csoportos hospitáláson vesznek részt, 1-2 foglalkozást önállóan megtartanak. Tapasztalatokat szereznek szaktárgyi órákon, különleges bánásmódot igénylő tanulókkal való szaktárgyi foglalkozásokon és a szakhoz kötődő tanórán kívüli tevékenységeken (versenyek, rendezvények, előkészítő foglalkozások stb.).

A hallgatók legalább 2-3 alkalommal társas tanítást, mikrotanítást tartanak, pedagógiai részfeladatokat látnak el a tanórákon.

A hallgatók legalább 5-6 szaktárgyi órát önállóan megtartanak.

Lehetőség szerint a hallgató bekapcsolódik a nevelőtestület munkájába (megbeszélések, értekezletek, teach-meet stb.).

A gyakorlat részét képezik otthoni egyéni feladatok is:

Előzetes felkészülés:

* kompetenciatérkép korrekciója
* a Nemzeti alaptanterv tanulmányozása,
* a kerettanterv és az iskola helyi tantervének tanulmányozása,
* a nyomtatott és elektronikus tankönyvek, munkafüzetek tanulmányozása, elemzése.

A gyakorlat során:

* szaktárgyi tanóra, foglalkozás megvalósításának tervezése,
* a tanóra valamely részéhez tanulást támogató nyomtatott vagy digitális tananyag, taneszköz készítése (párban, csoportosan),
* a tantárgy sajátságának megfelelő ellenőrző-értékelő eszközt készítése.

A gyakorlat során a hallgató Pedagógiai naplót készít, melynek részei a kompetenciatérkép, hospitálási naplók, valamint azok alapján összeállított visszajelzések, reflexiók, javaslatok, a tankönyvek elemzése, tervezési dokumentumok, a hallgató, illetve hallgatótársak által megtartott órarészletek, órák, foglalkozások (ön)reflektív elemzése tananyag, taneszköz, ellenőrző-értékelő eszköz.

**A számonkérés módja**: gyakorlati jegy

**A gyakorlat során az alábbi produktumok elkészítése elvárt:**

* Korrigált kompetenciatérkép.
* Hospitálási napló vezetése, a megfigyelt tanórák elemzése, a megfigyelt órák alternatív megvalósításának tervezése, tervezési dokumentumok, tanulást támogató tananyag, taneszköz, tantárgy sajátságának megfelelő ellenőrző-értékelő eszköz, mindezek alapján Pedagógiai napló összeállítása.

**A teljesítmény értékelési módszerei:**

Az önálló szaktárgyi tanítási gyakorlat értékelése kompetenciaalapú értékelőlap alapján történik.

Az értékelést a vezetőtanár/mentortanár a hallgató bevonásával végzi.

A hallgató a félév végén elektronikus kérdőívet tölt ki a vezetőtanár/mentortanár munkájáról a *Hallgatói értékelés elvárásai* alapján. A vezetőtanári/mentortanári munka hallgatói értékelése a gyakorlat teljesítésének a feltétele. Amikor lezárult a hallgatói munka értékelésének az időszaka a vezetőtanár/mentortanár részéről, ezt követően a hallgató is értékeli a vezetőtanár/mentortanár, szaktanár munkáját a *Vezető- és mentortanárok munkájának hallgatói értékelése* adatlap kitöltésével a Neptun tanulmányi rendszerben.

**A gyakorlat szervezése:**

A hallgató tanítási gyakorlatokra történő beosztásáról és értesítéséről a TK kari koordinátora gondoskodik. A képzéssel párhuzamosan szervezett tanítási gyakorlatok teljesítési szándékát a hallgató – oktatásszervezési okokból – köteles a tényleges kurzusfelvétel félévét megelőző félévben a kari ütemezésben jelölt időben és módon a TR-en keresztül jelezni. A tényleges kurzusfelvételre (azaz a teljesítési szándék megerősítésére) a kurzusok meghirdetésének félévében a tárgy- és kurzusfelvételi időszakban a TR-en keresztül kerül sor.

A tanítási gyakorlatot megkezdő hallgató a gyakorlóhelyen a szorgalmi időszak elején, legkésőbb a szorgalmi időszak második hetének végéig köteles megjelenni és egyeztetni a gyakorlat teljesítésének időszakát. Amennyiben a hallgató a jelentkezési határidőt elmulasztja, vagy a rögzített időpontban a gyakorlatot nem kezdi meg, a kurzus nem teljesítettnek minősül.

A gyakorlatok felvételekor figyelembe kell venni az egyes elemek egymásra épülését. A tanítási gyakorlatokat elsősorban az Egyetem gyakorlóiskoláiban, vezetőtanár irányítása mellett kell teljesíteni lehetőleg az adott képzés időtervében meghatározott félév(ek)ben. Kapacitáshiány esetén az egyetem partnerintézményei és azok gyakorlatvezető mentortanárai/szaktanárai is bevonhatók a tanítási gyakorlatok teljesítésébe. A két egységes osztatlan tanárszakon egyidejűleg tanulmányokat folytató hallgatók a tanítási gyakorlatokat a köznevelés 5-12. évfolyamain teljesítik.

Melléklet:

Értékelőlap társas szaktárgyi tanítási gyakorlathoz

Értékelőlap önálló szaktárgyi tanítási gyakorlathoz